PRITARTA

 Molėtų rajono savivaldybės tarybos

 2020 m. vasario d. sprendimu Nr. B1-

**MOLĖTŲ KRAŠTO MUZIEJAUS 2019 M. VEIKLOS ATASKAITA**

Muziejus vykdė pagrindinius veiklos tikslus: derinti muziejinių vertybių ir reikšmingiausios Molėtų krašto istorijos kaupimą bei saugojimą su komunikacija, švietimu, susieti muziejinę veiklą su gyventojų kultūros poreikiais ir kultūros paslaugų teikimu; saugoti ir puoselėti Molėtų miesto ir jo apylinkių istorijos ir kultūros tapatumą ir jį aktualizuoti; skatinti Molėtų miesto istorijos ir kultūros atvirumą.

2019 m. Molėtų krašto muziejus išgyvena rekonstrukcijos laikotarpį. Vykdydamas 2018–2020 m. Molėtų rajono savivaldybės kultūros, sporto ir jaunimo politikos plėtros ir bendruomeniškumo skatinimo programos (Nr. 05) tikslus, uždavinius ir priemones, muziejus rūpinosi trijų amatų centrų, kurie įsteigti pagal atskirus projektus, išlaikymu: Etnografine sodyba ir dangaus šviesulių stebykla Kulionyse, Molėtų krašto tradicinių amatų centru, Vienuolyno muziejumi. Pagal galimybes rūpintasi Molėtų skulptūrų parko plėtra, t. y., bendradarbiaujant su Molėtų rajono tautodailininkų draugija, pastatyti du meno objektai: „# Molėtai 2020“ ir „Aš ♥ Molėtus“.

**2019 m. muziejaus statistiniai rodikliai**

|  |  |  |
| --- | --- | --- |
| Darbuotojų skaičius | 22 darbuotojai  | (18,25etato) |
| Biudžeto lėšos (eurų) | 245246,94 |  |
| Lėšos už teikiamas paslaugas (eurų) | 30969,56 | Pajamos sumažėjo:2018 m. – 35374,19 Eur2019 m. – 30969,56 Eur, t. y. 4404,63 Eur mažiau, kas sudaro 12 % |
| Rėmėjų lėšos (eurų) | 938,50  | Pasirašyta 14 paramos sutarčių su rėmėjais |
| Projektinės lėšos (eurų) | 9920,00  | Kartu su muziejuje registruotų NVO bendriems renginiams  |
| Renginių skaičius | 34 |  |
| Lankytojų skaičius  | 26987 | Lankytojų skaičius didėjo:2018 m. – 218152019 m. – 26987, t. y. 5172 lankytojais daugiau, kas sudaro 19 % |

Darbo įgūdžių įgijimo rėmimo ir finansavimo sutartis Nr. URS(19.4)-1798 papildė muziejaus darbo užmokesčio fondą *–* 1902,38 Eur (už 5 mėn.).

 **Muziejus savo jėgomis parengė ir atidarė dvi naujas ekspozicijas**: Teofiliaus Matulionio ekspoziciją Alantos dvare ir Kunigaikščių Giedraičių ekspoziciją Videniškių vienuolyno muziejuje. Vienuolyno ekspozicija parengta lietuvių, lenkų ir anglų kalbomis bendradarbiaujant su žymiausiais Lietuvos istorikais, tyrinėjančiais Palaimintojo Mykolo Giedraičio istoriją, vyskupais, vienuolėmis iš Lenkijos bei giminėmis iš viso pasaulio. Ši ekspozicija buvo labai gražiai įvertinta ir buvome pakviesti eksponuoti ją Palaimintojo Mykolo Giedraičio beatifikacijos renginyje Krokuvoje. Dabar ji keliauja per Lenkijos bažnyčias. Vienas atsakingiausių momentų muziejaus veikloje buvo Palaimintojo Mykolo Giedraičio beatifikacijos renginys Videniškiuose. Ta proga vienuolyne surengta Bažnytinio paveldo muziejaus direktorės dr. Sigitos Maslauskaitės-Mažylienės paroda, kurioje pirmą kartą galima buvo išvysti patį naujausią, labai profesionaliai sukurtą, Palaimintojo Mykolo portretą. Portretas sužavėjo tiek čia viešėjusius bažnyčios hierarchus, tiek gimines.

 **Svarbiausi muziejaus renginiai**: XXIV-oji Žiemos žūklės šventė „Mindūnai 2019“, Rajono dailės ir fotografijos premijos paroda, XXIII-oji pirmosios pavasario žalumos šventė „Jorė 2019“, mokslinė konferencija „Palaimintojo Mykolo Giedraičio beatifikacijos istorija“, Videniškiuose pavyko surengti tapybos plenerą, Alantoje – XXI-ąją respublikinę tradicinio siuvinėjimo stovyklą „Žaliasis laumžirgis“. Vilniaus knygų mugėje buvo pristatyta projektinė knyga „Istoriniai pasakojimai apie Molėtų krašto žydų kultūros paveldą“, Molėtuose suorganizuotas dokumentinio filmo apie holokaustą Molėtų mieste „Paskutinis rugpjūčio sekmadienis“ pristatymas. „Įdomiausių Molėtų rajono vietovardžių TOP 10“ renginiai buvo skirti vietovardžių metams. Panaudojant projektines lėšas, parengtas ir išleistas leidinys „Aukštaitijos tautinių marškinių detalių siuvinėjimas“.

 **Lankytojai ir pajamos.**

1 pav. 2019 m. lankytojų skaičius ir surinktos pajamos už bilietus €.

 Daugiausiai pajamų ir lankytojų privilioja Mindūnuose esantys trys muziejaus padaliniai. Suprantama, kad A. Truskausko gamtos ir medžioklės muziejus gal kai kam atrodo netgi patrauklesnis už Ežerų žvejybos muziejų, tačiau jo lankymas yra nemokamas, nes mokestis už bilietus prieštarautų Nykstančių laukinės faunos ir floros rūšių tarptautinės prekybos konvencijai (CITES, angl. Convention on International Trade in Endangered Species of Wild Fauna and Flora). Reiktų vertinti kaip labai sėkmingą Mindūnuose esančio amatų centro veiklą, kurios pagrindą sudaro garsioji Rimydžių žuvienė, papildanti muziejaus pajamas virš 7 tūkst. € per metus.

 Kitų atokiuose kaimuose įkurtų muziejaus padalinių pajamos ir lankytojai ženkliai atsilieka nuo Mindūnų. Manome, kad tai natūralu ir dėsninga. Videniškių ir Kulionių patalpos nedidelės, ekspozicijos įrengtos pačių muziejininkų, remonto bei aplinkos sutvarkymo darbai nepabaigti. Gal išimtis būtų Alantos dvaras, kuris vis dėlto mažiausiai lankytojų suvilioja.

 2019 m. steigėjas buvo įpareigojęs už teikiamas paslaugas surinkti 45.5 tūkst. €. Padarėme lyginamąją analizę su kitomis savivaldybėmis.

2 pav. Kitų rajonų 2019 m. biudžete muziejams nustatytos surenkamos pajamos, tūkst. €

Manome, kad esamomis sąlygomis muziejus negali surinkti tiek daug pajamų.

Didžiausiu 2019 m. laimėjimu muziejus laiko faktą, kad jau antroji (geriausias rezultatas Lietuvoje!) Molėtų krašto vertybė įrašyta nacionalinį Nematerialaus kultūros paveldo vertybių sąvadą: „Skudutiškio (Molėtų r.) šventvietė ir jos garbinimo (lankymo) tradicija“.

 Per metus dovanojimo būdu sukaupti ir suinventorinti 1123 eksponatai įtraukti į pagrindinius dailės, raštijos, archeologijos ir istorijos-etnografijos rinkinius.

2019 m. muziejus buvo priverstas kraustytis iš vienos vietos į kitą jau aštuntą kartą: teko skubiai apleisti Molėtų progimnazijoje turėtas dvi klases ir daugybe reisų nuvežti eksponatus į Inturkės mokyklą, sunešioti į trečią aukštą ir ten užimti dvi klases. Tai yra nepakeliama našta darbuotojams ir didžiulė rizika eksponatams.

|  |  |
| --- | --- |
| Direktorė | Viktorija Kazlienė |